Vážené dámy, vážení páni, vážení prítomní,

keď sa skrátia letné dni a rána sa ochladia na októbrovú teplotu, za oknom môžeme pozorovať aj ďalšie zmeny, ktoré sa okolo nás dejú. Príroda začne hýriť najkrajšími farbami – zlatožltá, červená, hnedá. Len zelená sa pomaly vytráca a nahrádza ju obyčajná všedná sivá. Príroda v takomto sivom šate očakáva príchod zimy.

Takto nejako sa mení aj človek, pribúda mu rôčik za rôčkom, až nastáva jeseň života. Je to čas na spomínanie. Aj spomienky sú pestré ako jesenná príroda. Každodenný život je popretkávaný ako vzácny koberec rôznymi nitkami. Sú nitky obyčajné – to sú tie všedné, niekedy nekonečne dlhé dni, daždivé počasie, krátka choroba, smútok, či bolesť. Ale niekedy sú popretkávané i zlatými nitkami pohody, radosti, spojenej s návštevou detí, vnúčat, ale aj kamaráta, či suseda. Z týchto dní čerpajte radosť a silu do tých dní obyčajných, do dní každodenného života.

V spomienkach sa nájdu najkrajšie prežité roky, ale aj vážne až smutné obdobia, ale život ide ďalej. Každý z nás je akýmsi pútnikom na ceste životom. Niekedy sa zastavíme, odpočinieme si a uvažujeme, koľko sme toho už prežili a čo všetko nás ešte v živote čaká. Objavíme na svojej prejdenej ceste krásne chvíle radosti z dobre vykonanej práce. Chvíľky, ktoré ako náruč rozkvitnutých poľných kvetov by sme chceli rozdať svojim blízkym, aby sme sa spolu s nimi tešili zo svojich veľkých i malých úspechov.

Úspech a radosť sa zdajú byť väčšie, ak sa z nich tešíme s priateľmi. A naopak, bolesť a smútok sa nesú ľahšie, ak sa o nich s priateľmi podelíme.. Dôchodcovia sú nositeľmi životnej múdrosti, ktorú získali rokmi tvrdej práce a skúsenosťami, sú ochotní a schopní aj naďalej vytvárať spoločenské hodnoty, najmä kultúrne, duchovné a vzájomnej spolupatričnosti.

Vážení prítomní, človek je krásny nielen vtedy, keď má pružný krok. Človek je krásny podľa múdrosti, čo zračí sa mu v oku, podľa vrások a bielych vlasov, podľa slov, keď ponára sa v hovore s deťmi do rokov, keď aj on bol mladý. Človek je krásny vtedy, keď ho ľudia majú radi. Nech teda aj vás majú ľudia radi, nech aj vy máte radosť spolu s vašimi priateľmi, nech aj vám chvíle smútku pomôžu prekonať vaši priatelia. Nech tých zlatých nitiek je vo vašom koberci čo najviac. Nech vaše deti občas za vami prídu s vľúdnym slovom a úprimným záujmom o vaše zdravie. Nech vám radosť prinášajú úspechy vašich vnukov. Nech zdravíčko vám slúži ešte aspoň tak, ako doteraz.

To vám želám v mene svojom, v mene zamestnancov Obecného úradu v Opoji i v mene všetkých, ktorí pre vás túto dnešnú milú slávnosť pripravili.

Mgr. Peter Bartovič

starosta obce Opoj